text: [{"text_idx": "#000003", "text": "Midhaan nuti soorannu haala kamiin garaa keessatti daakkama?"}, {"text_idx": "#000005", "text": "Sirna daakinsa soorataa keessa qaamota garagaraa heddutu jira. Qaamonni kunniin gariin isaanii soorata gara qaamaa dabarsu. Gariin soorata qaama keessa facaasu. Gariin ammoo soorata qaama keessaa baasu. Qaamonni sirna daakinsa soorataa kunniin bakka lamatti qoodamu. Qaamota akkaan barbaachisoo fi qaamota gargaaroo jedhaman. Qaamota akkaan barbaachisan keessa muraasni; Afaan, Ujummoo kokkee, garaacha, Mar\u2019imaan qa\u2019aa, Mar\u2019imaan furdaa fi Ujummoo balfaati. Qaamota gargaaroo keessa ammoo; Tiruu fi Rajiijiitu argama."}, {"text_idx": "#000006", "text": "Sirni daakinsa Soorataa afaan keessatti eegalama. Xannachi gororaa, gorora eega maddisiiseen booda soorata afaan keessa seene san jiisee laaffisa. Ilkaanis wantoota jajjaboo tahan caccabsuudhaan bulleessa. Kana booda sooranni sun gargaarsa arrabaatiin gara kokkee dhiibama. Kokkeenis soorata san karaa ujummoo soorataatiin gara garaachaa dhiiba. Yeroo ujummoo keessa gahu kana sooranni sun boca geengootti jijjiirama. Irreen ujummoo nyaataatis dhifamee diriirfamaa soorata san dhiibee garaacha biraan gaha."}, {"text_idx": "#000007", "text": "Garaachi ammoo akkuma sooranni sun isa keessa seeneen, dhangala\u2019aa Haydrookloorik Asiid fi pepsin jedhamu maddisiisee soorata sanitti maka. Dhangal\u2019aan kunniinis Prootiinii bulleessuu fi wantoota qaama keenya miidhuu danda\u2019an ajjeesuudhaaf tajaajilu. Dalagaan kunis saa\u2019aa haga lamaatiif geggeeffama. Kana booda wanti akka dhangala\u2019aa jiru garu kan akkaan jabaa fi wal harkisaa ta\u2019e gara qaama garaachaa kan chyme jedhamuu seena. Yeroo sooranni bakka kana gahu, Rajiijiin dhangala\u2019aa biraa maddisiisuudhaan soorata sanitti maka. Kana booda dalagaan kan Mar\u2019imaan qal\u2019aati."}, {"text_idx": "#000008", "text": "Mar\u2019imaan qal\u2019aan sirnoota daakinsa soorataa qaama keenya keessatti argaman keessaa isa dheeraadha. Mar\u2019imaan qal\u2019aan Qaama keenya keessaa baasnee osoo diriirsnee, dheerinni isaa haga meetira 6 ni ta\u2019a. Wantootni qaama keenyaa fi jireenya keenyaaf barbaachisanis bakka kanatti adda fooyamu. Mar\u2019imaan qal\u2019aan nyaata san keessaa albuudota barbaachisoo tahan xuuxee gara hidda dhiigaa fi tiruu dabarsa. Hiddi dhiigaa soorata san qaama keessa facaasa. Tiruun ammoo, Soorata san keessaa glycogen eega baasteen booda, akkasumas prootiinii bifa soorataatiin jiru gara dhangala\u2019aa eega jijjiirteen booda, deebistee hidda dhiigaatti kenniti. Dabalataan wantoota qaama keenya miidhuu danda\u2019an qulqulleessitee waan hin barbaachisne gara mar\u2019imaanii ofirraa deebisti."}, {"text_idx": "#000009", "text": "Wantootni mar\u2019imaan qal\u2019aa keessatti hafan kunniin hundi walitti qabamanii gara mar\u2019imaan furdaa dabarfaman. Mar\u2019imaan Furdaan kunis meetira 1.5 dheerata. Dalagaan isaatis soorata jajjabaa ta\u2019anii fi daakamuu hin dandeenye kuusuudha. Kana booda soorata kana keessaa bishaan xuuxee gara qaama keenyaa deebisa. Wantoota qaama keenya keenyaaf hin barbaachisnes, adda fooyee bifa lamaan kuusa. Innis dhangala\u2019aa fi jabaataadha. Wantootni hin barbaachisne kunniin wayta yeroon isaanii gahu, Dhangala\u2019aan bifa fincaaniitiin, jabaataan ammoo bifa udaaniitiin qaama keenya keessaa baha. Haala kanaan sirni daakinsa soorataa raawwatama."}]